太湖诗 初入太湖
唐·皮日休

闻有太湖名，十年未曾识。今朝得游汎，大笑称平昔。一舍行胥塘，尽日到震泽。三万六千顷，千顷颇黎色。连空澹无颣，照野平绝隙。好放青翰舟，堪弄白玉笛。疏岑七十二，??露矛戟。悠然啸傲去，天上摇画艗。西风乍猎猎，惊波罨涵碧。倏忽雷阵吼，须臾玉崖坼。树动为蜃尾，山浮似鳌脊。落照射鸿溶，清辉荡抛?。云轻似可染，霞烂如堪摘。渐暝无处泊，挽帆从所适。枕下闻澎湃，肌上生瘆?。讨异足邅回，寻幽多阻隔。愿风与良便，吹入神仙宅。甘将一蕴书，永事嵩山伯。夜半幽梦中，扁舟似凫跃。晓来到何许，俄倚包山脚。三百六十丈，攒空利如削。遐瞻但徙倚，欲上先矍铄。浓露湿莎裳，浅泉渐草屩。行行未一里，节境转寂寞。静径侵泬寥，仙扉傍岩崿。松声正清绝，海日方照灼。歘临幽虚天，万想皆摆落。坛灵有芝菌，殿圣无鸟雀。琼帏自回旋，锦旌空粲错。鼎气为龙虎，香烟混丹雘。凝看出次云，默听语时鹤。绿书不可注，云笈应无钥。晴来鸟思喜，崦里花光弱。天籁如击琴，泉声似摐铎。清斋洞前院，敢负玄科约。空中悉羽章，地上皆灵药。金醴可酣畅，玉豉堪咀嚼。存心服燕胎，叩齿读龙蹻。福地七十二，兹焉永堪托。在兽乏虎貙，于虫不毒蠚。尝闻择骨录，仙志非可作。绿肠既朱髓，青肝复紫络。伊余乏此相，天与形貌恶。每嗟原宪尰，常苦齐侯疟。终然合委顿，刚亦慕寥廓。三茅亦常住，竟与圭组薄。欲问包山神，来赊少岩壑。斋心已三日，筋骨如烟轻。腰下佩金兽，手中持火铃。幽塘四百里，中有日月精。连亘三十六，各各为玉京。自非心至诚，必被神物烹。顾余慕大道，不能惜微生。遂招放旷侣，同作幽忧行。其门才函丈，初若盘薄硎。洞气黑昳?，苔发红鬇鬡。试足值坎窞，低头避峥嵘。攀缘不知倦，怪异焉敢惊。匍匐一百步，稍稍策可横。忽然白蝙蝠，来扑松炬明。人语散澒洞，石响高玲玎。脚底龙蛇气，头上波涛声。有时若服匿，偪仄如见绷。俄尔造平澹，豁然逢光晶。金堂似镌出，玉座如琢成。前有方丈沼，凝碧融人睛。云浆湛不动，璚露涵而馨。漱之恐减算，酌之必延龄。愁为三官责，不敢携一罌。昔云夏后氏，于此藏真经。刻之以紫琳，秘之以丹琼。期之以万祀，守之以百灵。焉得彼丈人，窃之不加刑。石匮一以出，左神俄不扃。禹书既云得，吴国由是倾。藓缝才半尺，中有怪物腥。欲去既嚄唶，将回又伶俜。却遵旧时道，半日出杳冥。屦泥惹石髓，衣湿沾云英。玄箓乏仙骨，青文无绛名。虽然入阴宫，不得朝上清。对彼神仙窟，自厌浊俗形。却憎造物者，遣我骑文星。松门亘五里，彩碧高下绚。幽人共跻攀，胜事颇清便。翣翣林上雨，隐隐湖中电。薜带轻束腰，荷笠低遮面。湿屦黏烟雾，穿衣落霜霰。笑次度岩壑，困中遇台殿。老僧三四人，梵字十数卷。施稀无夏屋，境僻乏朝膳。散发抵泉流，支颐数云片。坐石忽忘起，扪萝不知倦。异蝶时似锦，幽禽或如钿。篥簩还戛刃，栟榈自摇扇。俗态既斗薮，野情空眷恋。道人摘芝菌，为予备午馔。渴兴石榴羹，饥惬胡麻饭。如何事于役，兹游急于传。却将尘土衣，一任瀑丝溅。却上南山路，松行俨如庑。松根碍幽径，孱颜不能斧。摆履跨乱云，侧中蹲怪树。三休且半日，始到毛公坞。两水合一涧，潨崖却为浦。相敌百千戟，共擂十万鼓。喷散日月精，射破神仙府。唯愁绝地脉，又恐折天柱。一窥耳目眩，耳听云发竖。次到鍊丹井，井干翳宿莽。下有蕊刚丹，勺之百疾愈。凝于白獭髓，湛似桐马乳。黄露醒齿牙，碧黏甘肺腑。桧异松复怪，枯疏互撑拄。乾蛟一百丈，髐然半天舞。下有毛公坛，坛方不盈亩。当时云龙篆，一片苔藓古。时时仙禽来，忽忽祥烟聚。我爱周息元，忽起应明主。三谏却归来，回头唾圭组。伊余何不幸，斯人不复睹。如何大开口，与世争枯腐。将山待夸娥，以肉投䝟貐。歘坐侵桂阴，不知已与午。兹地足灵境，他年终结宇。敢道万石君，轻于一丝缕。古观岑且寂，幽人情自怡。一来包天下，三宿湖之湄。况此深夏夕，不逢清月姿。玉泉浣衣后，金殿添香时。客省高且敞，客床蟠复奇。石枕冷入脑，笋席寒侵肌。气清寐不著，起坐临阶墀。松阴忽微照，独见萤火芝。素鹤警微露，白莲明暗池。窗棂带乳藓，壁缝含云蕤。闻磬走魍魉，见烛奔羁雌。沆瀣欲滴沥，芭蕉未离披。五更山蝉响，醒发如吹篪。杉风忽然起，飘破步虚词。道客巾屦样，上清朝礼仪。明发作此事，岂复甘趋驰。刘根昔成道，兹坞四百年。毵毵被其体，号为绿毛仙。因思清泠汲，凿彼岝?巅。五色既鍊矣，一勺方铿然。既用文武火，俄穷雌雄篇。赤盐扑红雾，白华飞素烟。服之生羽翼，倏尔冲玄天。真隐尚有迹，厥祀将近千。我来讨灵胜，到此期终焉。滴苦破窦净，藓深馀甃圆。澄如玉髓洁，汎如金精鲜。颜色半带乳，气味全和铅。饮之融痞蹇，濯之伸拘挛。有时玩者触，倏忽风雷颠。素绠丝不短，越罂腹甚便。汲时月液动，担处玉浆旋。敢献大司谏，置之铃阁前。清如介洁性，涤比埽荡权。炙背野人兴，亦思侯伯怜。也知饮冰苦，愿受一瓶泉。头戴华阳帽，手拄大夏筇。清晨陪道侣，来上缥缈峰。带露嗅药蔓，和云寻鹿踪。时惊??鼠，飞上千丈松。翠壁内有室，叩之虚䃔䃧。古穴下彻海，视之寒鸿濛。遇歇有佳思，缘危无倦容。须臾到绝顶，似鸟穿樊笼。恐足蹈海日，疑身凌天风。众岫点巨浸，四方接圆穹。似将青螺髻，撒在明月中。片白作越分，孤岚为吴宫。一阵叆叇气，隐隐生湖东。激雷与波起，狂电将日红。礊礊雨点大，金髇轰下空。暴光隔云闪，髣髴亘天龙。连拳百丈尾，下拔湖之洪。捽为一雪山，欲与昭回通。移时却?下，细碎衡与嵩。神物谅不测，绝境尤难穷。杖策下返照，渐闻仙观钟。烟波濆肌骨，云壑阗心胸。竟死爱未足，当生且欢逢。不然把天爵，自拜太湖公。夤缘度南岭，尽日穿林樾。穷深到兹坞，逸兴转超忽。坞名虽然在，不见桃花发。恐是武陵溪，自闭仙日月。倚峰小精舍，当岭残耕垡。将洞任回环，把云恣披拂。闲禽啼叫窱，险狖眠硉矹。微风吹重岚，碧埃轻勃勃。清阴减鹤睡，秀色治人渴。敲竹斗铮摐，弄泉争咽嗢。空斋蒸柏叶，野饭调石发。空羡坞中人，终身无履袜。晓景澹无际，孤舟恣回环。试问最幽处，号为明月湾。半岩翡翠巢，望见不可攀。柳弱下丝网，藤深垂花鬘。松瘿忽似狖，石文或如虥。钓坛两三处，苔老腥斑斑。沙雨几处霁，水禽相向闲。野人波涛上，白屋幽深间。晓培橘栽去，暮作鱼梁还。清泉出石砌，好树临柴关。对此老且死，不知忧与患。好境无处住，好处无境删。赧然不自适，脉脉当湖山。吴王厌得国，所玩终不足。一上姑苏台，犹自嫌局促。艅艎六宫闹，艨冲后军肃。一阵水麝风，空中荡平渌。鸟困避锦帆，龙跧防铁轴。流苏惹烟浪，羽葆飘岩谷。灵境太蹂践，因兹塞林屋。空阔嫌太湖，崎岖开练渎。三寻齾石齿，数里穿山腹。底静似金膏，砾碎如丹粟。波殿郑妲醉，蟾阁西施宿。几转含烟舟，一唱来云曲。不知阑楯上，夜有越人镞。君王掩面死，嫔御不敢哭。艳魄逐波涛，荒宫养麋鹿。国破沟亦浅，代变草空绿。白鸟都不知，朝眠还暮浴。龟山下最深，恶气何洋溢。涎水瀑龙巢，腥风卷蛟室。晓来林岑静，狞色如怒日。气涌扑炱煤，波澄埽纯漆。下有水君府，贝阙光比栉。左右列介臣，纵横守鳞卒。月中珠母见，烟际枫人出。生犀不敢烧，水怪恐摧捽。时有慕道者，作彼投龙术。端岩持碧简，斋戒挥紫笔。兼以金蜿蜒，投之光焌律。琴高坐赤鲤，何许纵仙逸。我愿与之游，兹焉托灵质。艇子小且兀，缘湖荡白芷。萦纡泊一埼，宛到孤园寺。萝岛凝清阴，松门湛虚翠。寒泉飞碧螭，古木斗苍兕。钟梵在水魄，楼台入云肆。岩边足鸣?，树杪多飞鸓。香莎满院落，风汎金靃靡。静鹤啄柏蠹，闲猱弄榅䗁。小殿熏陆香，古经贝多纸。老僧方瞑坐，见客还强起。指兹正险绝，何以来到此。先言洞壑数，次话真如理。磬韵醒闲心，茶香凝皓齿。巾之劫贝布，馔以栴檀饵。数刻得清净，终身欲依止。可怜陶侍读，身列丹台位。雅号曰胜力，亦闻师佛氏。今日到孤园，何妨称弟子。径盘在山肋，缭绕穷云端。摘菌杖头紫，缘崖屐齿刓。半日到上真，洞宫知造难。双户启真景，斋心方可观。天钧鸣响亮，天禄行蹒跚。琪树夹一径，万条青琅玕。两松峙庭际，怪状吁可叹。大螾腾共结，修蛇飞相盘。皮肤坼甲胄，枝节擒貙犴。罅处似天裂，朽中如井眢。襹褷风声㾌，跁跒地力痑。根上露钳釱，空中狂波澜。合时若莽苍，辟处如轘辕。俨对无霸阵，静问严陵滩。灵飞一以护，山都焉敢干。两廊洁寂历，中殿高巑岏。静架九色节，闲悬十绝幡。微风时一吹，百宝清阑珊。昔有叶道士，位当升灵官。欲笺紫微志，唯食虹影丹。既逐隐龙去，道风由此残。犹闻绛目草，往往生空坛。羽客两三人，石上谭泥丸。谓我或龙胄，粲然与之欢。衣巾紫华冷，食次白芝寒。自觉有真气，恐随风力抟。明朝若更往，必拟隳儒冠。太湖有曲处，其门为两崖。当中数十顷，别如一天池。号为销夏湾，此名无所私。赤日莫斜照，清风多遥吹。沙屿埽粉墨，松竹调埙篪。山果红靺鞨，水苔青髬髵。木阴厚若瓦，严磴滑如饴。我来此游息，夏景方赫曦。一坐盘石上，肃肃寒生肌。小艖或可汎，短策或可支。行惊翠羽起，坐见白莲披。敛袖弄轻浪，解巾敌凉飔。但有水云见，更馀沙禽知。京洛往来客，暍死缘奔驰。此中便可老，焉用名利为。白云最深处，像设盈岩堂。村祭足茗粣，水奠多桃桨。䇹䉦突古砌，薜荔绷颓墙。炉灰寂不然，风送杉桂香。积雨晦州里，流波漂稻粱。恭惟大司谏，悯此如发狂。命予传明祷，祗事实不遑。一奠若肸蚃，再祝如激扬。出庙未半日，隔云逢澹光。??雨点少，渐收羽林枪。忽然山家犬，起吠白日傍。公心与神志，相向如玄黄。我愿作一疏，奏之于穹苍。留神千万祀，永福吴封疆。洛神有灵逸，古庙临空渚。暴雨驳丹青，荒萝绕梁梠。野风旋芝盖，饥乌衔椒糈。寂寂落枫花，时时斗鼯鼠。常云三五夕，尽会妍神侣。月下留紫姑，霜中召青女。俄然响环佩，倏尔鸣机杼。乐至有闻时，香来无定处。目瞪如有待，魂断空无语。云雨竟不生，留情在何处。兹山有石岸，抵浪如受屠。雪阵千万战，藓岩高下刳。乃是天诡怪，信非人功夫。白丁一云取，难甚网珊瑚。厥状复若何，鬼工不可图。或拳若虺蜴，或蹲如虎貙。连络若钩锁，重叠如萼跗。或若巨人骼，或如太帝符。膀肛筼筜笋，格磔琅玕株。断处露海眼，移来和沙须。求之烦耄倪，载之劳舳舻。通侯一以眄，贵却骊龙珠。厚赐以琛赆，远去穷京都。五侯土山下，要尔添岩龉。赏玩若称意，爵禄行斯须。苟有王佐士，崛起于太湖。试问欲西笑，得如兹石无。崦里何幽奇，膏腴二十顷。风吹稻花香，直过龟山顶。青苗细腻卧，白羽悠溶静。塍畔起鸊鹈，田中通舴艋。几家傍潭洞，孤戍当林岭。罢钓时煮菱，停缲或焙茗。峭然八十翁，生计于此永。苦力供征赋，怡颜过朝暝。洞庭取异事，包山极幽景。念尔饱得知，亦是遗民幸。翠石数百步，如板漂不流。空疑水妃意，浮出青玉洲。中若瑩龙剑，外唯叠蛇矛。狂波忽然死，浩气清且浮。似将翠黛色，抹破太湖秋。安得三五夕，携酒棹扁舟。召取月夫人，啸歌于上头。又恐霄景阔，虚皇拜仙侯。欲建九锡碑，当立十二楼。琼文忽然下，石板谁能留。此事少知者，唯应波上鸥。